Laget debuterte i 2006 med en modifisert versjon av 2005-bilen til Red Bull og nedtrimmede V10-motorer fra Cosworth, som også ble brukt av Red Bull året før. Siden 2007-sesongen har laget kjørt med V8-motorer lever av Ferrari, en kontrakt de arvet fra søsterlaget da de gikk over til Renault-motorer. Franz Tost, tidligere ansatt i BMW's motorsportavdeling, har ledet laget siden de debuterte. Frem til 2009-sesongen hadde både Red Bull og Toro Rosso nesten identiske biler som følge av at de begge kjøpte bilene fra samme konstruktør. Dette ble det endret på til 2010-sesongen, hvor regler sier at alle konstruktører må konstruere bilene sine selv, uten samarbeid med andre lag.